

- สำเนาคู่ฉบับ -

ที่ มท 0808.4/ว กรมส่งเสริมการปกครองท้องถิ่น

 ถนนนครราชสีมา เขตดุสิต กทม. 10300

 กรกฎาคม 2564

เรื่อง การจัดทำแบบสำรวจหน่วยงานภายใต้สังกัดขององค์กรปกครองส่วนท้องถิ่น

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย 1. แบบชี้แจงการรายงานข้อมูลหน่วยงานภายใต้สังกัดขององค์กรปกครองส่วนท้องถิ่น

 2. คู่มือการตรวจสอบการรายงานข้อมูลขององค์กรปกครองส่วนท้องถิ่น

 ด้วยสำนักงานการตรวจเงินแผ่นดินขอความอนุเคราะห์ให้กรมส่งเสริมการปกครองท้องถิ่นแจ้งองค์กรปกครองส่วนท้องถิ่นรายงานข้อมูลหน่วยงานภายใต้สังกัด เพื่อเตรียมความพร้อมสำหรับการตรวจสอบรายงานการเงินขององค์กรปกครองส่วนท้องถิ่นสำหรับปีงบประมาณ พ.ศ. 2564 ที่องค์กรปกครองส่วนท้องถิ่นต้องแสดงภาพรวมของหน่วยงานต้นสังกัดและหน่วยงานภายใต้สังกัด

 กรมส่งเสริมการปกครองท้องถิ่นพิจารณาแล้ว เพื่อให้การจัดทำรายงานข้อมูลหน่วยงานภายใต้สังกัดขององค์กรปกครองส่วนท้องถิ่นเป็นไปด้วยความรวดเร็ว จึงขอให้จังหวัดแจ้งสำนักงานส่งเสริมการปกครองท้องถิ่นจังหวัดดำเนินการ ดังนี้

 1. แจ้งองค์กรปกครองส่วนท้องถิ่นรายงานข้อมูลหน่วยงานภายใต้สังกัดตามความต้องการของสำนักงานการตรวจเงินแผ่นดิน ผ่าน Google Form ภายในวันที่ 20 กรกฎาคม 2564 โดยแสกน QR Code ด้านล่าง หรือพิมพ์ URL ตามสิ่งที่ส่งมาด้วย 1

 2. ให้สำนักงานส่งเสริมการปกครองท้องถิ่นจังหวัดตรวจสอบการจัดส่งข้อมูลขององค์กรปกครองส่วนท้องถิ่นที่บันทึกผ่าน Google Form ตามข้อ 1. โดยศึกษาวิธีการตรวจสอบได้จากคู่มือตามสิ่งที่ส่งมาด้วย 2 รวมทั้งติดตาม เร่งรัดให้องค์กรปกครองส่วนท้องถิ่นดำเนินการรายงานข้อมูลให้ครบถ้วน ถูกต้อง ภายในวันที่ 23 กรกฎาคม 2564 และแจ้งกรมส่งเสริมการปกครองท้องถิ่นเพื่อจัดทำรายงานข้อมูลหน่วยงานภายใต้สังกัดส่งให้กับสำนักงานการตรวจเงินแผ่นดินต่อไป

 จึงเรียนมาเพื่อพิจารณา

 ขอแสดงความนับถือ

 อธิบดีกรมส่งเสริมการปกครองท้องถิ่น

